2023.6.16.
HU
Az Európai Unió Hivatalos Lapja
C 214/107 2023. január 19., csütörtök
P9_TA(2023)0014
Az újságírók Marokkóban tapasztalt helyzete, különösen Omar Radi ügye Az Európai Parlament 2023. január 19-i állásfoglalása az újságírók marokkói helyzetéről, nevezetesen Omar Radi ügyéről (2023/2506(RSP)) (2023/C 214/09)
Az Európai Parlament,
— tekintettel eljárási szabályzata 144. cikkének (5) bekezdésére és 132. cikkének (4) bekezdésére,
A. mivel Omar Radi független oknyomozó újságírót, aki a Hirak mozgalom tüntetéseiről és állami korrupciós botrányokról tudósított, 2020 júliusa óta fogva tartják és koholt vádjak alapján hat év börtönbüntetésre ítélték kémkedésért, valamint 2021 júliusában nemi erőszakért; mivel büntetését a fellebbezés során 2022 márciusában helybenhagyták; mivel számos, a jogszerű eljárásra vonatkozó garanciát megsértettek, ami a tárgyalást eredendően tisztességtelenné és elfogulttá tette; mivel ezek a jogsértések magukban foglalták az egy évig tartó előzetes letartóztatást indokolás nélkül és az ügyének irataihoz, valamint a védelem két koronatanújához való hozzáférés megakadályozását, akiknek a bíróságon való megjelenését megakadályozták; mivel Radi úr fellebbezést nyújtott be a semmítőszékhez; mivel 2022-ben odaítélték számára a Riporterek Határok Nélkül sajtószabadság-díját;
B. mivel Taoufik Bouachrine újságírót 2018 februárja óta fogva tartják, és 2021 szeptemberében a fellebbezés során 15 év börtönbüntetésre ítélték szexuális bűncselekmények miatt; mivel Soulaimane Raissouni esetében, aki 2022 februárjában tisztességtelen tárgyalás során öt év börtönbüntetést kapott szexuális bűncselekményekért, súlyosan megsértették a jogszerű eljárásra vonatkozó garanciákat;
C. mivel Marokkóban a sajtószabadság folyamatosan romlik, és a 2022.
évi sajtószabadság-indexen a 135. helyre esett vissza; mivel számos újságírót, például Ignacio Cembrerot digitális megfigyelés alá vontak, megfélemlítettek és bírósági zaklatásnak tettek ki, és hosszú börtönbüntetésekre ítéltek, így Maati Monjib-ot;
D. mivel 2020-ban a Riporterek Határok Nélkül a nők és lányok elleni erőszak kérdésével foglalkozó különleges ENSZ-előadónál aggodalmának adott hangot a szexuális erőszakkal kapcsolatos állításokkal való, az újságírók hitelének lerombolását célzó visszaélés miatt, ami olyan, aggasztó gyakorlat, amit a Khmissa feminista szervezet és a Marokkói Emberi Jogi Szövetség is elítélt;
1. sürgeti a marokkói hatóságokat, hogy tartsák tiszteletben a véleménynyilvánítás és a média szabadságát, garantálják a bebörtönzött újságírók, különösen Omar Radi, Souleimane Raissouni és Taoufik Bouachrine tisztességes tárgyalását a jogszerű eljárásra vonatkozó garanciák biztosításával, biztosítsák azonnali ideiglenes szabadon bocsátásukat, és vessenek véget az újságírók, azok ügyvédei és családtagjai zaklatásának; sürgeti a hatóságokat, hogy az EU-Marokkó társulási megállapodással összhangban teljesítsék nemzetközi emberi jogi kötelezettségeiket;
2. határozottan elítéli a szexuális erőszakkal kapcsolatos állításokkal való visszaélést, amely az újságírók feladataik ellátásától való elrettentését célozza; úgy véli, hogy ez a visszaélés veszélyezteti a nők jogait;
3. mélységes aggodalmát fejezi ki azon állítások miatt, amelyek szerint a marokkói hatóságok európai parlamenti képviselőket vesztegettek meg; ugyanazon intézkedések alkalmazására szólít fel, mint amelyeket Katar képviselőivel szemben alkalmaznak; megismétli, hogy elkötelezett az Európai Parlamentben befolyást vásárolni kívánó nem uniós országokat érintő korrupciós ügyek teljes körű kivizsgálása és kezelése iránt;
4. hangsúlyozza, hogy 2022. december 15-i állásfoglalása felszólított egy különbizottság létrehozására, amelynek feladata az Európai Parlament átláthatóságra, feddhetetlenségre és korrupcióra vonatkozó szabályai lehetséges hiányosságainak azonosítása és reformokra irányuló javaslatok előterjesztése;